b'\n_START_ARTICLE_\nNanain kieli\n_START_SECTION_\nHistoria ja murteet\n_START_PARAGRAPH_\nNanai kuuluu tunguusikielten pohjoishaaran amurilaiseen ryhm\xc3\xa4\xc3\xa4n. 1600-luvulle saakka nanait muodostivat yhten\xc3\xa4isen kansan, joka asui Amurin keski- ja alajuoksulla, Ussurin ja Sungarin varsilla sek\xc3\xa4 Hankaj\xc3\xa4rven rannalla. Kiinan ja Ven\xc3\xa4j\xc3\xa4n v\xc3\xa4linen raja jakoi heid\xc3\xa4t kahteen kulttuuripiiriin. 1800-luvulla muodostui kiinalaistunut tazien ryhm\xc3\xa4._NEWLINE_Kieli k\xc3\xa4sitt\xc3\xa4\xc3\xa4 yl\xc3\xa4amurin, keskiamurin ja ala-amurin murreryhm\xc3\xa4t, jotka jakautuvat lukuisiin paikallismurteisiin. Niiden v\xc3\xa4liset erot ovat osittain syntyneet mant\xc5\xa1un, kiinan ja evenkin kielten vaikutuksesta. Kaukaisimmat murteet ovat vain vaivoin toistensa puhujien ymm\xc3\xa4rrett\xc3\xa4viss\xc3\xa4.\n_START_SECTION_\nKirjakieli\n_START_PARAGRAPH_\n1860-luvulla ven\xc3\xa4l\xc3\xa4iset l\xc3\xa4hetyssaarnaajat loivat kyrilliseen kirjaimistoon perustuneen kirjoitusj\xc3\xa4rjestelm\xc3\xa4n, jota k\xc3\xa4ytettiin uskonnollisen kirjallisuuden ja nanain kielen oppikirjojen julkaisemiseen. T\xc3\xa4m\xc3\xa4n kirjakielen k\xc3\xa4ytt\xc3\xb6 p\xc3\xa4\xc3\xa4ttyi vuonna 1906. Vuonna 1928 julkaistiin kyrilliseen kirjaimistoon perustunut aapinen. Vuonna 1931 laadittiin latinalaiseen aakkostoon perustunut nanain kirjakieli, mutta jo vuonna 1936 siirryttiin j\xc3\xa4lleen kyrilliseen kirjaimistoon. Kirjakielen pohjana on keski-Amurin Naihinin murre. Nykyinen kirjaimisto hyv\xc3\xa4ksyttiin vuonna 1993._NEWLINE_Nanaiksi ilmestyy \xc3\xa4idinkielen oppikirjoja, kansanperinnekokoelmia sek\xc3\xa4 v\xc3\xa4h\xc3\xa4isess\xc3\xa4 m\xc3\xa4\xc3\xa4rin alkuper\xc3\xa4ist\xc3\xa4 kaunokirjallisuutta. Aikaisemmin julkaistiin my\xc3\xb6s ven\xc3\xa4j\xc3\xa4st\xc3\xa4 k\xc3\xa4\xc3\xa4nnetty\xc3\xa4 kirjallisuutta. Kouluissa kielt\xc3\xa4 opetetaan aineena. Opettajia koulutetaan Habarovskin pedagogisessa korkeakoulussa ja Herzenin pedagogisessa yliopistossa Pietarissa. Yhdess\xc3\xa4 piirilehdess\xc3\xa4 julkaistaan nanainkielist\xc3\xa4 sivua. Kielt\xc3\xa4 k\xc3\xa4ytet\xc3\xa4\xc3\xa4n jonkin verran my\xc3\xb6s radiossa ja televisiossa.\n_START_SECTION_\nNykytilanne\n_START_PARAGRAPH_\nNyky\xc3\xa4\xc3\xa4n nanaita voidaan pit\xc3\xa4\xc3\xa4 vakavasti uhanalaisena kielen\xc3\xa4. Aktiivisesti sit\xc3\xa4 k\xc3\xa4ytt\xc3\xa4v\xc3\xa4t vain yli 50-vuotiaat. Nuoremmat sukupolvet puhuvat ven\xc3\xa4j\xc3\xa4\xc3\xa4.'